  Наталья Тетерина 13-тӥ но 16-тӥ оштолэзе Удмуртиысь школаосын 9-тӥ классын дышетскись 15 сюрс 244 пиналъёс эскерон вылысь ӟуч кылъя вераськон экзамен сётӥзы. Чаклало, 2018/2019 дышетскон арысен 9-тӥ классэз быдтӥсьёсты йылпумъян экзаменъёсы та эскеронэз потэм бере гинэ лэзёзы шуыса, ивортэ элькунысь Дышетонъя но тодосъя министерстволэн пресс-службаез. 11-тӥ классын Огъя кун экзаменэ лэзён луэ сочинение, выль дышетскон арысен 9-тӥ классын йылпумъян экзаменэ (ГИА-9) лэзён луоз ӟуч кылъя вераськон экзамен. Али ми ортчытон радлыкез эскериськом Лариса Пластинина, Удмуртиысь Дышетонъя но тодосъя министерстволэн огъя дышетонъя управленилэн кивалтӥсезСолэн кылъёсызъя, али валано, кӧня аудитория но кӧня радъясьёс кулэ, малы ке шуоно экзаменэз кык ӧнерчиос нуо — вераськись но эксперт. Аудиториосын аудиозапись мынэ, соин ик оборудование тупатоно. Озьы ик школаосын дышетскон радлыкез шонер пуктоно. Юанъёс вань, но азьвыл ик дасяськон вань тырмымтэосты тупатыны юрттэ, шуэ кивалтӥсь. Пусъём, ӟуч кылъя вераськон экзамен ньыл люкетэн ортче: текстэз шара лыдӟон, собере сое ас кылъёсын веран, быръем темая монолог, экзаменаторен диалог. Котькуд дышетскисьлы дасяськон понна 15 минут сётӥське. Экзамен «зачет»/«незачет» сӧзнэтъя дунъяське. Эскерон экзаменлы йылпумъянъёс 2018-тӥ арын пиналъёсты кун аттестациез ортчыны лэзён вылын уз шӧдӥське. Ватсалом, тулыспалэ Рособрнадзорысь ӧнерчи Елена Гарькавенко Ижкарысь кык дышетсконниосы вуылӥз но пусйиз, Удмуртия 9-тӥ классын дышетскисьёс пӧлын ӟуч кылъя вераськон экзаменэз ортчытыны дась. Тегъёс: Дышетон Ижкар Удмуртия экзамен пиналъёс  